Budapest Főváros VIII. kerület Helyi Választási Bizottság a 216/2014. (X.02.) sz. határozatával 6 igen 2 nem szavazattal a következő határozatot hozta:

**Budapest Főváros VIII. kerület Helyi Választási Bizottság a beadványozónak 2014. október 01. napján kelt plakát eltávolítása miatt benyújtott kifogását érdemi vizsgálat nélkül elutasítja.**

A választási bizottság elsőfokú határozata ellen a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet a Fővárosi Választási Bizottságnak címzett fellebbezést nyújthat be a határozat ellen, jogszabálysértésre hivatkozással, illetve a mérlegelési jogkörben hozott határozattal szemben a meghozataltól számított három napon belül személyesen, levélben, telefaxon vagy elektronikus levélben a Budapest VIII. kerület Helyi Választási Bizottságnál (1082 Budapest VIII. kerület, Baross u. 63-67., fax: 459-2215, email: valasztas@jozsefvaros.hu) úgy, hogy az legkésőbb 2014. október 5. napján (vasárnap) 16.00 óráig megérkezzen. A fellebbezésnek tartalmaznia kell a kérelem Ve. 223. § (3) bekezdése szerinti alapját, a benyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét, a kérelem benyújtójának személyi azonosítóját, illetve ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a magyar állampolgárságát igazoló okiratának típusát és számát, vagy jelölő szervezet vagy más szervezet esetében a bírósági nyilvántartásba-vételi számát. A fellebbezés tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét. A fellebbezésben új tények és bizonyítékok is felhozhatók.

**I n d o k o l á s**

**I.**

Camara-Bereczki Ferenc Miklós (lakcíme: ……………………….. ) mint az MSZP-DK-MLP önkormányzati képviselőjelöltje kifogással élt az általa a 2013. évi XXXVI. tv.-ben foglalt szabályoknak megfelelően elhelyezett, a választási kampányt szolgáló önálló hirdető-berendezések (farostlemezre ragasztott plakátok a közvilágítás oszlopaira műanyag gyorskötözővel felerősítve) jogtalan eltávolítása miatt, mely véleménye szerint a választás és a választási eljárás alapelveinek megsértése. 2014.09.27-én 21:50 és 2014.09.28-án 00:30 óra közötti időszakban a jelölésére felhívó plakátokat helyezett ki a fent ismertetett módon, a közterületen. 2014.09.29-én 10:50-kor azt vette észre, hogy a VIII. ker. Dobozi utca 23-53. sz. alatti szakaszon, vagyis a Magdolna u.-Baross u. közötti részen elhelyezett 4 db plakátját ismeretlen személy leszakította, összetörte és a földre dobta. A letépett plakátokat 2014.09.27-én 21:50 és 22:20 óra közötti időszakban helyezte el. A megrongált hirdetményekről készített fényképeket, melyeket bizonyítékként a kifogáshoz csatolt. A rongálással kb. 3,000.-Ft kárt okozott az elkövető.

**II.**

Budapest Főváros VIII. kerület Helyi Választási Bizottság megállapítja, hogy a választási eljárásról szóló 2013. évi XXXVI. törvény (a továbbiakban: Ve.) 212. § (2) bekezdése rögzíti a kifogás kötelező tartalmi elemeit, mely szerint a kifogásnak tartalmaznia kell többek között a jogszabálysértés megjelölését.

A Ve. 208. §-a szerint kifogást a választásra irányadó jogszabály, illetve a választás és a választási eljárás alapelveinek megsértésére hivatkozással nyújtható be.

A Ve. 215. §-a szerint a kifogást érdemi vizsgálat nélkül el kell utasítani, ha nem tartalmazza a 212. § (2) bekezdésében foglaltakat.

Budapest Főváros VIII. kerület Helyi Választási Bizottság a kifogás formai vizsgálata alapján megállapítja, hogy az nem tartalmazza a Ve. 208. § és 212. § (2) szerinti előírásokat, hogy a kifogásolt tényállásnál mely konkrét jogszabályi rendelkezések, választási eljárás alapelvek sérelmére került sor.

Fent rögzített indokok alapján Budapest Főváros VIII. kerület Helyi Választási Bizottság megállapítja, hogy a kifogás érdemi vizsgálatra nem alkalmas.

Budapest Főváros VIII. kerület Helyi Választási Bizottság a Ve. 215. § c) pontja alapján - mely szerint a kifogást érdemi vizsgálat nélkül el kell utasítani, ha az nem tartalmazza a 212. § (2) bekezdésében foglaltakat – a rendelkező részben foglaltak szerint határozott.

**III.**

A HVB hatásköre és határozata a Ve. 10. §-ában, 14. § (2) bekezdés c) pontjában, 44. § (1) és (2) bekezdésében, 45. § (1) és (2) bekezdésében, 46. §-ában, 208-209. §-ában, 212. §-ában, 214. §-ában, 215. §-ában, 212. §-ában, 215. §-ában, 220. §-ában,304. § c) pontjában, 307/P. § (1) bekezdés b) pontjában, a jogorvoslati lehetőségről szóló tájékoztatás pedig a Ve. 10. § (3) bekezdésében, 221. §-ában, a 223.-225. §-ában foglaltakon alapul.

 Dr. Galambos Károly

 a Helyi Választási Bizottság

 elnöke